Diari Oficial de la Generalitat Valenciana


Sumari del DOGV 6659, del 25-11-2011 (2011/11235)

ORDE 7/2011, de 9 de novembre, de la Conselleria d'Infraestructures, Territori i Medi Ambient, per la qual s'aprova el Reglament General de Circulació de Ferrocarrils de la Generalitat Valenciana.
----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/11/09/7/dof/vci/html**

### Dades del document

Número de DOGV
:   6659

Data del DOGV
:   25-11-2011

Secció del DOGV
:   I. DISPOSICIONS GENERALS

Número del document
:   2011/11827


Data del document
:   09-11-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * Ferrocarrils de la Generalitat Valenciana
    * transport de viatgers
    * reglamentació de la circulació
    * transport públic
    * transport ferroviari
    * vehicle sobre raïls
    * seguretat del transport
    * accident de transport
    * legislació

ORDE 7/2011, de 9 de novembre, de la Conselleria d'Infraestructures, Territori i Medi Ambient, per la qual s'aprova el Reglament General de Circulació de Ferrocarrils de la Generalitat Valenciana.
[2011/11132]
El Reglament de Circulació de Ferrocarrils de la Generalitat Valenciana (d'ara endavant FGV) actualment vigent va ser aprovat mitjançant una Resolució del conseller d'Obres Públiques, Urbanisme i Transports, de 10 de desembre de 1993. Esta publicació obeïa a la necessitat d'adaptar a les circumstàncies concretes de l'explotació duta a terme a la Comunitat Valenciana el Reglament de Circulació aprovat per FEVE l'any 1972 i vigent en el moment de la transferència a la Comunitat Valenciana dels servicis ferroviaris prestats per esta l'any 1986.
Posteriorment, i com a conseqüència del procés de modernització de l'explotació duta a terme per FGV, així com del procés derivat del desenvolupament tecnològic experimentat, es va fer necessària la compilació, l'any 2000, del Modificatiu núm. 1 del Reglament de Circulació en el qual es rectificaven, s'anul·laven i s'ampliaven diferents normes contingudes en el Reglament de Circulació esmentat.
L'explotació ferroviària i tramviària duta a terme per eixa entitat ha experimentat en els últims anys importants avanços com a conseqüència de diferents factors, com són l'ampliació de la xarxa, tant en les línies de València com en les d'Alacant, amb la modificació significativa en estes línies del mode d'explotació, ja que conviu l'explotació ferroviària amb la tramviària; la implementació de noves tecnologies en els modes de conducció i en els sistemes de protecció o la incorporació de noves unitats de material mòbil d'altes prestacions.
Totes estes innovacions impliquen l'existència de noves situacions que han posat de manifest la necessitat d'una nova normativa de circulació.
Atés el llarg període de temps transcorregut des de l'última compilació de la reglamentació de circulació, i pels motius anteriorment exposats, es considera necessària l'actualització d'esta a fi d'aconseguir, entre d'altres, els objectius següents:
- Que el Reglament de Circulació constituïsca una única normativa per a les línies de València i Alacant, vàlida tant per a les línies que siguen estrictament ferroviàries com per a les que compartixen explotació ferroviària i tramviària.
- Obtindre amb el nou Reglament de Circulació un compendi que arreplegue les modificacions publicades en consignes anteriors, i que es trobaven com a annexos o afegits a l'antic Reglament de Circulació, la qual cosa contribuirà, per tant, a una millora en la seua consulta i comprensió.
- La inclusió de modificacions en determinats procediments en benefici de la seguretat i l'operativitat i contribuir, així mateix, a actualitzar la normativa a la situació actual de l'explotació (circulació a contravia, noves modalitats de treballs de manteniment i reparació d'instal·lacions, nous modes de circulació, sistemes de circulació dotats d'Automatic Train Protection (ATP), Automatic Train Operation (ATO), etc.
El contingut del nou Reglament de Circulació ha sigut sotmés a la consideració tant dels representants dels treballadors, a través del Comité de Seguretat en la Circulació, com de la Direcció d'Anàlisi i Auditoria de la Seguretat en l'Explotació de FGV, i va ser aprovat pel Consell de Direcció, en la sessió realitzada el passat dia 6 de maig de 2011, i pel Consell d'Administració de l'Entitat, en la sessió realitzada el passat dia 2 de juny de 2011. De la mateixa manera, estan incorporats a l'expedient els informes a què es referix l'article 43 de la Llei del Consell.
El nou Reglament redactat constituïx una eficaç normativa aclaridora que contribuirà al desenvolupament de les funcions encomanades a FGV amb una major fluïdesa i qualitat per als usuaris.
Per tot el que s'ha exposat, en aplicació del que establixen els articles 28 i 37 de la Llei 5/1983, de 30 de desembre, del Consell, i a fi d'actualitzar el Reglament General de Circulació de FGV al procés de modernització de l'explotació duta a terme per esta entitat, així com al desenvolupament tecnològic experimentat i la implementació de noves tecnologies en els modes de conducció i en els sistemes de protecció i incorporació de noves unitats de material mòbil d'altes prestacions, i una vegada complits els tràmits establits en l'article 43 de la Llei del Consell.
ORDENE
Article únic. Aprovació del Reglament de Circulació de Ferrocarrils de la Generalitat Valenciana
S'aprova el Reglament de Circulació de Ferrocarrils de la Generalitat Valenciana el text del qual s'arreplega en l'annex de la present orde que serà aplicable a totes les línies ferroviàries i tramviàries que integren la xarxa d'explotació de l'entitat esmentada.
DISPOSICIÓ ADDICIONAL
Única. Dotació econòmica
El compliment i el desplegament posterior d'esta orde no tindrà cap incidència en la dotació de tots i cada un dels capítols de despesa assignats a la Conselleria, i en tot cas haurà de ser atesa amb els mitjans personals i materials de la Conselleria competent per raó de la matèria.
DISPOSICIÓ DEROGATÒRIA
Única. Derogació normativa
Queda derogada la Resolució de 10 de desembre de 1993, del conseller d'Obres Públiques, Urbanisme i Transports, per la qual s'aprovava el Reglament de Circulació de Ferrocarrils de la Generalitat Valenciana, així com la Consigna 1/2000 per la qual s'aprovava el Modificatiu núm. 1 d'este, i totes les publicacions anteriors a l'entrada en vigor del present Reglament que contradiguen el que este establix.
DISPOSICIÓ FINAL
Única. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, 9 de novembre de 2011
La consellera d'Infraestructures, Territori i Medi Ambient
ISABEL BONIG TRIGUEROS


Còpia Permalink ELI